کجام ھَم زبانے ءِ شعری دریاب ءِ پُولگ ءِ مستریں سلاہ ہما زبان ءِ توارینک اِنت کہ زبان ءِ گوں جَہل ءُ بَرزی حرکتاں بستگ ءُ پیداک اِنت ءُ اے ھما یکّیں توجیل اِنت کہ وتی لبزی حرکت ءُ سکوت ءَ گوں شعر ءِ موزونیت ءُ غیر موزونیت ءِ سرا دلیل کاریت….
ما اگاں وتی عہدی شاعری ءِ بور ءِ سر شانہہ ءُ زیناں شر بہ تیمّار ءُ بچاریں گُڑا مارا ہمے گندگ کئیت کہ اے کُمیت وتی ڈولداری ءِ بُکشاں گوں موزونیت ءِ مہمیزاں شور دیگ ءُ موسیقیت ءِ لگام ریزاں گوں جَلّ ءُ مجل کنگ بیتگ…
سربُری دریاباں داتگیں یک ءُ دو شعری دروراں گوں وتی گپّ ءَ تچک ءُ گونڈ تر گران ءُ اوّلی دریاب متدارک ھَشت رکنی ءِ دومی درور ءَ نبشتگیں شعر ءِ بابت ءَ چندے گپ جنگ لوٹاں کہ اے شعر ءِ اندر ءَ لبز ( وت ) چون موزوں کنگ ءُ آرگ بیتگ
شگر واناں چہ ربّ ءِ یزدانی
منتگ اَنت دَور ءُ کوڈہ اِنت فانی
خالق گوں قُدرتّاں( وت ) مانیت
(میراث تاکدیم 108)
اِدءَ اگاں ما ( وت ) ءِ اصل توارینک ءَ بچاریں گُڑا آ بالکل اے وڑ نہ اِنت کہ اے شعر ءَ کارمرزگ بیتگ..
پہ دَرور اے چندیں شعراں بچار اِت کہ
آ جلب چُک کہ کینگاں سوتکگ
اے دگہ روچءَ بورئِِے شُورینتگ
گُنگ چرے احوالاں سہی بیتگ
توارے پہ دھکان ءَ گزب کُرتگ
پرچہ مئے بور پہ تردّگ ءَ اِشتگ
ٹیھ جوابے پہ سر دمگ داتگ
من نہ شورینتگ ( وت ) گنوک بیتگ
(میراث تاکدیم 196)
نی اگاں ما اے دوئیں شعری دروراں بچاریں گڑا مارا ہمے گندگ ءَ کئیت کہ دومی درور داتگیں شعر ءَ ( وت ) ءِ لبز وتی اصل توارینک ءَ کارمرزگ بیتگ کہ اے لبز ءِ اوّلی آب ءَ حرکتے مان ءُ دومی آب ساکن اِنت ‘ بلئے بیا کہ اے اوّلی درور داتگیں شعر ءِ اندر ءَ قصّہ جدا اِنت کہ اِد ءَ دومی آب بزاں کہ ” ت ” ءَ یک حرکتے دیگ بیتگ’ بزاں کہ ” ت ” ءِ توار گوں روایتی آبی موسیقی ءِ ردا دراج کش کنگ ءُ شعر موزوں کنگ بیتگ……چوشیں چنداں مثال مارا وتی عہدی شاعری ءَ دست کپ اَنت کہ یکّیں شعر ءِ اندر ءَ یکّیں لبز دو جدائیں جُدائیں حرکتاں کارمرزگ بیتّگ..
لبز ( من ) ءِ چندے دَرور:
(من) چدا مردی توکلے کرتیں
(من) سوار بیتّیں وشرہیں زین ءَ
(من) شُتاں گَور ءِ ڈیکّی ءِ دیم ءَ
(میراث تاکدیم 427+426)
پدا ہمے یکیّں شعر اِنت کہ روان اِنت ءُ دیمترا ( من ) وتی اصل لبزی توارینک ءَ گسر کنت ءُ دوئیں آباں حرکتے مان بیت..
پہ درور بچار
شالی ءُ دمبگّ ئِِے روان دات اَنت
نے ( من ) وارت اَنت نے منی دوست ءَ
(میراث تاکدیم 433)
مئے بُزرگاں وتی شعر موزوں کنگ ءِ حاترا آبانی گیر ءُ دار ءَ یک سلاہے ٹاہینتگ بیتگ ءُ آ ہمے آبی موسیقی ءِ پُر اثریں سلاہ بیتگ…..
میرساگر
کتاب (عہدے گوں پُلّ ءُ ٹِیٹُکاں)